ประกันภัยเผยยินดีช่วยร้านค้าไร้ประกัน
ประกันภัยเผยยินดีช่วยร้านค้ารายย่อยในห้างไร้ประกันก่อการร้าย เน้นต้องไม่กระทบฐานะการเงินบริษัท
25 พ.ค. 2553

ประกันภัยเผยยินดีช่วยร้านค้ารายย่อยในห้างไร้ประกันก่อการร้าย เน้นต้องไม่กระทบฐานะการเงินบริษัท 
นายสุจินต์ หวั่งหลี ประธานกรรมการ บริษัทนวกิจประกันภัย เปิดเผยว่า ในฐานะบริษัทประกันภัยที่เป็นส่วนหนึ่งของสังคม ทางภาคเอกชนเห็นพ้องต้องกันว่ายินดีที่จะให้ความช่วยเหลือร้านค้าที่ไม่ได้ทำประกันภัยก่อการร้ายตามกำลังฐานะการเงินของแต่ละบริษัท โดยมีเงื่อนไขว่าการช่วยเหลือครั้งนี้จะไม่กระทบฐานะการเงินของบริษัท เพราะต้องดูแลผู้เอาประกันภัยรายอื่นๆด้วย
“ความเสียหายทางทรัพย์สินในครั้งนี้ไม่น้อยไปกว่าเหตุการณ์สึนามิ แต่การจ่ายสินไหมทดแทนคงไม่ส่งผลกระทบต่อฐานะการเงินของบริษัทประกันภัย เพราะส่วนใหญ่ทำประกันภัยต่อต่างประเทศ และทางสำนักงานคณะกรรมการกำกับและส่งเสริมการประกอบธุรกิจประกันภัย(คปภ.)ก็ดูแลอยู่ว่าห้ามไม่ให้รับความเสี่ยงภัยแต่ละรายเกิน 10% ของเงินกองทุน”นายสุจินต์ กล่าว
นายสุจินต์ เปิดเผยว่า นอกจากนี้การจะให้ความช่วยเหลือยังขึ้นอยู่กับการเจรจากับบริษัทประกันภัยต่างประเทศด้วยว่า จะสามารถเรียกร้องค่าสินไหมทดแทนได้หรือไม่ เนื่องจากต่างประเทศตีความเป็นภัยก่อการร้าย เพราะรัฐบาลมีการประกาศชัดเจนมาตลอดว่าเกิดจากการกระทำของผู้ก่อการร้าย ซึ่งกรณีนี้หากไม่ได้ซื้อกรมธรรม์ไว้ไม่คุ้มครองแน่นอน
“คงไม่สามารถกำหนดวงเงินความช่วยเหลือที่แน่นอนได้ เพราะแต่ละบริษัทมีฐานะการเงินที่แตกต่างกัน แต่เชื่อว่าหลายบริษัทยินดีที่จะให้ความช่วยเหลือเพื่อเยียวยาสังคมร่วมกัน”นายสุจินต์ กล่าว
นายสุจินต์ เปิดเผยว่า ที่ผ่านมาบริษัทประกันภัยเสนอขายประกันภัยครอบคลุมความเสี่ยงทุกประเภท แต่ผู้ประกอบการมองว่าไม่มีความเสี่ยงจึงไม่สนใจซื้อความคุ้มครองภัยจลาจล และ ภัยก่อการร้าย โดยเฉพาะผู้ประกอบการรายย่อย ในส่วนของผู้ประกอบการรายใหญ่เริ่มซื้อภัยจลาจล และ ภัยก่อการร้ายหลังมีการปิดสนามบิน จึงมีความคุ้มครองครอบคลุมความเสี่ยงภัย